Marc-Antoine Charpentier
Marc-Antoine Charpentier, ca. 1645-1704, fransk komponist, muligvis af musikerslægt; det har været antaget, at Marc-Antoine Charpentier stammede fra en familie af billedkunstnere.
Charpentier var bl.a. elev af G. Carissimi i Rom, hvor han opholdt sig i flere år, før han vendte tilbage til Frankrig. Som afløser for J.-B. Lully indledte han i 1672 et samarbejde med Molière, til hvis skuespil han skrev musik (bl.a. Le malade imaginaire, 1673).
Efter Molières død fortsatte Charpentier virksomheden som operakomponist; han virkede desuden som kapelmester hos jesuitterne i Paris, og fra 1698 var han ansat ved Sainte-Chapelle.
I forbindelse med begge disse stillinger komponerede Marc-Antoine Charpentier et betydeligt antal kirkemusikværker (oratorier, messer, motetter osv.), hvoraf store dele er bevarede. Indledningen til hans Te Deum i D-dur (H 146) er i dag kendt som Eurovisionsfanfare.
Marc-Antoine Charpentiers værker blev katalogiseret i 1982 af H.W. Hitchcock (forkortet H).